**12 ključnih tem, ki jih je odprla GZS**

Gospodarska zbornica Slovenije (GZS) je v zadnjem poldrugem mesecu v okviru Agende 46+ (predlogov kratkoročnih ukrepov za izhod Slovenije iz krize najdete na povezavi http://www.gzs.si/slo/skupne\_naloge/za\_uspesno\_slovenijo/agenda\_46\_) in zunaj nje intenzivno odprla številne teme, s katerimi želi izboljšati razmere v slovenskem gospodarstvu. V naslednjih tednih in mesecih bomo predstavnikom vlade in državnega zbora predstavili še nove predloge ukrepov gospodarstva. Verjamemo, da zdajšnja vladna kriza ne bo prekinila izvedbe ukrepov, ne glede na to, kakšna vlada bo v bližnji prihodnosti vodila Slovenijo, saj omenjene ukrepe po našem prepričanju nujno potrebujemo.

GZS je ukrepe in svoja stališča v tem času intenzivno predstavljala vsem poslanskim skupinam v Državnem zboru RS in ministrom, ki se kakorkoli dotikajo področja gospodarstva. Obenem pa je nagovorila poslovneže, naj pošljejo dodatne predloge ukrepov. Vabimo vas, da jih na e-poštni naslov [info@gzs.si](mailto:info@gzs.si) pošiljate še naprej.

Tematike in predlogi ukrepov iz Agende 46+, ki smo jih v preteklem poldrugem mesecu, odprli v pogovorih z ministrstvi in poslanci, so naslednji.

**A. ODPRAVA OKOLJSKIH BREMEN IN ZNIŽANJE ENERGETSKIH STROŠKOV**

**1. Trošarine za energente**

Po vladni napovedi o zvišanju trošarin na energente konec lanskega leta, je GZS urgentno opozorila na nesprejemljivost in neustreznost takšne odločitve, ki bi zelo prizadela izvozno usmerjena energetsko intenzivna slovenska podjetja. Ob podpori ministrstva za gospodarski razvoj in tehnologijo (MGRT) smo predlagali vladi, naj v doglednem času uresniči nasprotni sklep, to je 50-odstotno znižanje trošarin na energente, vsaj za velike porabnike (papirna, kemijska indsutrija, industrija gradbenih materialov). Obenem smo izrazili odločno nasprotovanje omenjeni napovedi po še višjih trošarinah na energente, ki so v Sloveniji glede na druge članice EU glede na delež v BDP že tako najvišje.

**2. Proti elektrošoku**

Po novem letu je GZS tudi odločno apelirala proti dvigu prispevka za zagotavljanje podpor pri proizvodnji električne energije v soproizvodnji z visokim izkoristkom in iz obnovljivih virov proizvodnje. Ta bi papirniški, kemijski industriji in jeklarnam povzročila enormne milijonske stroške. Omenjeni prispevek je posledica neracionalnih in dragih subvencij za fotovoltaiko. V Sloveniji smo namreč že poleti lani dosegli cilje, ki smo si jih zastavili za leto 2020!

GZS vsekakor podpira vlaganja v obnovljive vire energije, vendar nikakor po načelu, naj stane, kolikor hoče. Minister za infrastrukturo in prostor Zvone Černač je pred desetimi dnevi na sestanku z GZS obljubil, da bodo zaradi takšnih obremenitev še enkrat resno preučili ta sklep vlade. Žal je bil vladni sklep o dvigu prispevka 18.1.2012 že objavljen v uradnem listu.

A bitka ni končana. Še naprej se bomo trudili za spremembo sklepa v smeri perazporeditve bremen (višine prispevka) znotraj posameznih odjemnih skupin. Minister je to zvezo dal. Poleg tega pa tudi za spremembo podpornih shem, ker drage obremenitve iz tega naslova še naprej rastejo.

**3. Druge okoljske dajatve**

V drugi fazi se bo GZS aktivno posvetila pripravi povsem novih rešitev zaradi previsokih trošarin v Sloveniji in prekrivanja trošarin, okoljskih dajatev in prispevkov. Po dogovoru z MGRT bo GZS pripravila pregled vseh tovrstnih dajatev, na kar bo delovna skupina resornih ministrstev in GZS poiskala najbolj optimalne rešitve, da bi bile obremenitve čim nižje, sistem trošarin, okoljskih dajatev in prispevkov pa pregleden.

Pri okoljskih dajatvah smo medtem že predlagali črtanje določil, ki se nanašajo na dajatev na fluorirane toplogredne pline. Ta je bila uvedena leta 2009. Dajatev je namreč nesorazmerna glede na ceno plina. Nekajkrat je višja od nabavne cene plina. Sosednje države, kot sta Italija in Avstrija, tovrstne dajatve nimajo. Dajatev tudi ni učinkovita z zornega kota varovanja okolja in spodbuja sivo ekonomijo. Ta predlog je bil že pred novim letom uvrščen v medresorsko usklajevanje vlade.

Predlagali smo spremembo uredbe o predelavi nenevarnih odpadkov v trdo gorivo, in sicer novo določitev parametrov in mejnih vrednosti – v skladu s primerljivimi vrednostmi v nemških in avstrijskih predpisi in na podlagi analiziranih podatkov, ki so jih opravljali na Biotehniški fakulteti.

Spremembo smo predlagali tudi pri odpadkih, ki se predelujejo v trdno gorivo za uporabo kot gorivo. Potrebna je zaradi jasnosti in preglednosti, katere lesne ostanke oziroma odpadke se lahko predeluje v trdno gorivo.

Prispremembi Uredbe o emisijah v zrak iz nepremičnih virov onesnaževanja zasledujemo cilj, da mora ta omogočiti zaključek postopkov pridobitve okoljevarstvenih dovoljenj, brez dodatno zaostrenih zahtev za obratovanje obstoječih naprav. S spremembo uredbe naj se uveljavijo samo zahteve, ki obstoječim napravam omogočajo pridobitev okoljevarstvenih dovoljenj oziroma zaključek postopkov, ki so bili pričeti, s tem, da naj bi največje masne pretoke določili za celo napravo in ne za vsak odvodnik posebej.

Pri spremembah Uredbe o ravnanju s komunalnimi odpadki smo skupaj z drugimi kritiki prvotnega predloga sprememb uspeli z nasprotnim predlogom, da se povzročitelju iz gospodinjstva dopusti možnost oddaje in prepuščanja nenevarnih frakcij (npr. odpadnega papirja, kovin...) zbiralcem odpadkov (ki niso javna služba, imajo okoljevarstvena dovoljenja oziroma vpis v evidenco ARSO, kot so npr. Dinos, Surovina...). Torej da se ne zahteva obveznega prepuščanja izvajalcem javnih služb zbiranja.

Še vedno vztrajamo, da se povzročitelju odpadkov iz dejavnosti dopusti možnost obdelave za vse komunalne odpadke (tudi za mešane) tako, da se ne zahteva obveznega prepuščanja izvajalcem javne službe zbiranja. Ministrstvo za kmetijstvo in okolje (MKO) žal še vedno vztraja, da mora izvirni povzročitelj iz dejavnosti mešane komunalne odpadke prepustiti izvajalcem javnih služb zbiranja, kar predvsem velikim gospodarskim službam utegne povzročiti dodatne stroške.

**4. Cena zemeljskega plina**

GZS je na sestankih z MGRT odprla tudi vprašanje znižanja cene zemeljskega plina, ki je po naših informacijah ta hip najvišja v EU. Prva informacija, ki smo jo prejeli ob koncu lanskega leta, je bila, da se pristojni s tujimi dobavitelji že pogajajo o tem. Nove informacije o morebitnem napredku pri pogajanjih naj bi sledile v kratkem.

Prav tako smo v pričakovanju objave Uredbe o delovanju trga z zemeljskim plinom, ki bo formalno pravno uredila okvire ureditve trga, da bo slovenski trg zemeljskega plina urejen v skladu z Direktivo o notranjem trgu in bo porabnikom omogočal več možnosti pri nabavi plina pri večih dobaviteljih.

V zvezi s tem se izpostavlja in išče tudi rešitev za dolgoročne pogodbe, ki so jih porabniki sklenili z dobavitelji zemeljskega plina pod pogoji, ki niso primerni današnjim tržnim razmeram, saj so bile sklenjene v času konjunkture, bistveno pa je, da so predrage.

**5. Širitev Nature 2000**

GZS je v zadnjih dveh mesecih intenzivno opozarjala javnost, ministrstva in tudi evropskega komisarja za okolje Janeza Potočnika o nujnosti upoštevanja gospodarskih razvojnih ciljev pri širitvi Nature 2000. Tudi evropski komisar Janez Potočnik je sredi januarja na pogovoru s predstavniki Območne zbornice Gorenjske poudaril, da Natura 2000 ni naravni rezervat, temveč je območje sožitja ekonomije in ekologije.

Po intenzivnih prizadevanjih in opozorili ministrstvu za kmetijstvo in okolje smo prejšnji teden dobili odgovor iz MKO, da bodo predstavniki GZS vključeni v drugo fazo postopkov pri širitvi Nature 2000. GZS je MKO takoj posredovala imeni njenih predstavnikov, ki bodo sodelovali pri tem. Obstaja velika bojazen, da bo širitev Nature 2000 otežila ali celo onemogočila marsikatero nujno potrebno investicijo, ki bi pripomogla k novemu razvojnemu zagonu v Sloveniji. Obenem pa ugotavljamo, da je energetska politika Slovenije na področju obnovljivih virov energije in kyotskih zavez varovanja okolja povsem napačna. Več o tem v povezavi na temo ekološkega avtogola: http://www.gzs.si/slo/skupne\_naloge/stalisca/vsa\_stalisca/okolje\_in\_energija/60061.

**B. ODPRAVA VZROKOV ZA DODATNE FINANČNE TEŽAVE**

**6. Pravilnik o arbitražnem postopku**

GZS je pristojnim ministrstvom poslala predlog o arbitraži, ki bi omogočila hitrejše reševanje gospodarskih sporov. S tem bi dosegli večjo pravno varnost udeležencev predvsem v gradbenih poslih, kjer so razmere ta hip najbolj kritične, njihovo boljše sodelovanje in dvig poslovne kulture v panogi. Seveda pa bi arbitražno reševanje sporov lahko uporabili akterji v vseh gospodarskih panogah.

GZS je predlagala tudi priporočilo Vlade RS javnim naročnikom o uporabi arbitraže za reševanje sporov, ki so višji od vrednosti 100.000 evrov. Želimo, da se ta možnost po preizkusni dobi tudi zakonsko uredi in s tem bistveno omilijo finančne težave podjetij zaradi dolgotrajnih gospodarskih sporov, ki se rešujejo po sodiščih.

Cilj priporočila je racionalno trošenje proračunskih sredstev in razbremenitev državnih sodišč.

**7. Ukrepi za izboljšanje razmer v gradbeništvu**

GZS je predlaga nekaj sprememb Zakona o javnem naročanju (ZJN-2), ki bi izboljšale nevzdržne razmere v gradbeništvu in zagotovile kakovostno izvedbo gradbenih del. Največja težava so v tem hipu ponudbe po prenizkih cenah, ki so vzrok in posledica hudih težav gradbenih podjetij in ki pogosto gradbenih standardih, ki denimo veljajo v Avstriji in Nemčiji, ne omogočajo gradnje po o minimalnih kakovostnih merilih. Obenem smo predlagali, da se v Pravilniku o projektni dokumentaciji določi projektantski popis del s predizmerami (količinami) kot obvezno vsebino projektne dokumentacije. V Pravilniku o gradbiščih pa predlagamo jasna pravila o tem, kako se vodi knjiga obračunskih izmer.

Zato je GZS predlagala nekatere spremembe členov v ZJN-2 , obenem pa uvedbo standardnih pogodb in smernic FIDIC. Osnove za metode ekonomsko najugodnejše ponudbe bi torej bila priporočila FIDIC »Fidic Procurement Procedures Guide« (Quality Best Selection in Quality and Cost Best Selection (QCBS). Prejšnji teden je bila že ustanovljena medresorska vladna delovna skupina, ki naj bi poiskala najboljšo rešitev v tej smeri.

V Sloveniji se pri javnih naročilih storitev največkrat uporablja odprti javni razpis s kriterijem najnižje cene. Kriterij najnižje cene je za intelektualne storitve neprimeren. Zato mednarodne strokovne inštitucije FIDIC (Mednarodna zveza svetovalnih inženirjev) in EFCA (Evropsko združenje svetovalnih inženirskih organizacij), evropske banke (EBRD, EIB, EU razpisi za kohezijska sredstva) uveljavljajo smernice FIDIC, ki to preprečujejo. Priporoča se uporabo metod vrednotenja ponudb na osnovi kakovosti (QBS) in na osnovi kakovosti in cene (QCBS).

Obenem je GZS predlagala pripravo modela standardov gradbenih del in storitev, ki bo tudi predmet obravnave omenjene vladne delovne skupine in uvedbo obvezne izdaje izvršnice v postopkih javnega naročanja. GZS prav v teh dneh na pobudo ministrstva za finance (MF) anketira svoje člane o prvih izkušnjah po uvedbi izvršnice zunaj javnega naročanja.

Ocenjujemo, da je v Sloveniji nujno uvesti sistem standardiziranih popisov, ki vključujejo standardne normative za izvedbo, kar omogoča enostaven izračun minimalne cene projekta, po katerem ga je še moč kvalitetno izvesti in pri tem poplačati vse podizvajalce, zaposlenim pa zagotoviti plače, skladne s kolektivno pogodbo. V skladu z istim ciljem je tudi predlog GZS, da bi moral naročnik pri javnih naročilih v vrednosti nad milijonom evrov imenovati strokovno komisijo. S posebnim določilom v zakonu o graditvi objektov pa bi uredili tudi plačila, in sicer tako, da bi uporabno dovoljenje izdali po potrditvi del s strani investitorja in ob prejemu njegovega plačila ali vsaj s soglasjem izvajalca, če se z investitorjem dogovorita za drugačen časovni prejem plačila po izdaji uporabnega dovoljenja.

**8. Predlogi za novo insolvenčno zakonodajo**

GZS meni, da so predlagane spremembe zakona o spremembah in dopolnitvah Zakona o finančnem poslovanju , postopkih zaradi insolventnosti in prisilnem prenehanju (ZFPPIPP) ustrezen odziv na težave, ki so se pokazale v praksi, vendar niso celovita rešitev.

GZS je zato podprla novelo ZFPPIPP v celoti. Hkrati je predlagala nekatere izboljšave in dopolnitve ter opozorila na morebitne posledice uvedbe dodatne domneve insolventnosti v povezavi z blokado računov podjetij in izpodbojnostjo »neobičajnih« plačil v enem letu pred začetkom postopka zaradi insolventnosti. Predlogi ukrepov GZS iz Agende 46+ so naslednji:

* okrepitev nadzora ministrstva za pravosodje nad stečajnimi upravitelji in povečanje možnosti sankcioniranja v primeru kršitev stečajnih upraviteljev,
* okrepitev položaja upniških odborov in podelitev večjih pristojnosti upniškemu odboru v postopkih zaradi insolventnosti,
* uzakonitev poenostavljene prisilne poravnave za s.p.-je in mikro podjetja, kot bistveno cenejši in hitrejši postopek finančnega prestrukturiranja za te subjekte,
* določitev oprostitve založitve predujma za plačilo začetnih stroškov stečajnega postopka, kadar stečajni postopek predlagajo delavci-upniki insolventnega dolžnika.

GZS predlaga, da Ministrstvo za pravosodje in javno upravo (MPJU) upošteva pripombe in predloge GZS k predlogu novele ZFPPIPP ter takoj pristopi k nujnim rešitvam, ki bi jih morali v okviru širše delovne skupine obravnavati za izboljšanje pravne varnosti ter boljšega poslovnega okolja in s tem prispevali k dvigu konkurenčnosti slovenskega gospodarstva.

Slovenska insolvenčna zakonodaja namreč ni prilagojena hitro spreminjajočim se gospodarskim razmeram. Nujno je treba pristopiti k čimprejšnji realizaciji ukrepov za skrajšanja stečajnih postopkov, dati ustrezne podlage za olajšanje postopkov izvensodnega finančnega prestrukturiranja insolventnih podjetij še pred začetkom prisilne poravnave ali stečaja, kot je to primer v ameriški praksi, ter najti druge rešitve, ki morajo biti praktične, izvedljive ter razmeroma preproste in ki bi omogočile prestrukturiranje čim hitreje in čim ceneje, s tem pa bi bile tudi večje možnosti za poplačilo dolžnikovih upnikov.

Ocenjujemo, da se bo v primeru sprejema novele ZFPPIP zaradi okrepitve položaja upnikov v upniških odborih za 10 odstotkov izboljšalo poplačilo upnikov v stečajih. Zaradi okrepitve nadzora ministrstva nad delom upraviteljev se bo za 5 odstotkov povečalo poplačilo upnikov v stečaju, zaradi poenostavljene prisilne poravnave pa bomo preprečili najmanj 150 nepotrebnih stečajev podjetij letno. Nova oblika draženja bo postopke javne dražbe prodaje premičnin skrajšala do 6 mesecev. Zaradi možnosti uveljavljanja odgovornosti poslovodstva za neizplačane plače delavcev v obdobju zadnjih treh mesecev pred začetkom postopka zaradi insolventnosti bo po naši oceni za 50 odstotkov hitrejše ugotavljanje finančnega položaja in insolventnosti s strani poslovodstva in s tem boljše poplačilo upnikov.

**C. ODPRAVA OVIR V MEDNARODNEM POSLOVANJU**

**9. Učinkovitejši in fleksibilnejši vizumski režim za tuje poslovneže**

Na GZS ugotavljamo, da se tuji poslovni partnerji slovenskih družb, raziskovalci in akademiki soočajo s številnimi težavami pri pridobivanju vizumov. Predvsem so postopki za pridobivanje vizumov predolgi. Na veleposlaništvih tujih držav, s katerimi ima Slovenija sklenjene pogodbe za izdajo slovenskih vizumov, pa se zdi, da neredko dajejo prednost interesom svojih podjetij.

Po drugi strani na ministrstvu za zunanje zadeve(MZZ) opozarjajo, da tuji poslovni partnerji slovenskih podjetij niso dovolj seznanjeni s postopki za pridobivanje viz, da so ti postopki običajno dolgotrajnejši kot postopki v primeru novega potnega lista in da tuji poslovni partnerji prihajajo na veleposlaništvo ob napačnih terminih.

GZS je zato na predlog MGRT pripravila konkretni popis težav z vizumskim sistemom in možne rešitve, ki jih bomo 11. februarja 2013 predstavili in predlagali na vladnem strateškem svetu za internacionalizacijo.

Težave so različne. V primeru, ko tuja veleposlaništva izdajajo slovenske vizume, se je po informacijah slovenskih poslovnežev v zadnjem času že zgodilo, da osebje tujega veleposlaništva o tej meddržavno dogovorjeni obveznosti sploh ni bilo obveščeno ali pa so tujemu partnerju slovenske družbe dejali, da bo denimo dobil vizum šele čez pol leta. V večjih, gospodarsko perspektivnih in zelo hitro razvijajočih se državah je izrazita potreba po več lokacijah za izdajo slovenskih vizumov. Nekatere od srednjeazijskih držav v imenu Slovenije pri izdaji vizumov sploh ne zastopa nobena država. Indija denimo za slovenske turiste od lanskega poletja za izdajo indijskega vizuma zahteva celo kopije bančnih kartic in dohodninskih napovedi. Medtem ko smo imeli dolga leta veleposlaništvo v Iranu, Slovenija sploh nima odprtega veleposlaništva v zalivskih državah na Arabskem polotoku, ki so za sodelovanje s slovenskimi podjetji izjemno perspektivna. Slovenski zakon o tujcih onemogoča pravočasno opravljanje akademskih obveznosti raziskovalcem in študentom iz tretjih držav (Azije, Afrike in Latinske Amerike) na slovenskih fakultetah. Brez težav pa ne gre niti na trgih EU, kjer Avstrija in Nemčija ščitita svoj trg tako, da za državljane tretjih držav, ki jih zaposlujejo slovenska podjetja zahtevata vizum tipa C ali D (v Avstriji je zanj treba odšteti kar sto evrov), kar je skoraj zagotovo v nasprotju z zakonodajo EU. Zato bo GZS na Evropsko komisijo naslovila uradno pritožbo.

V nekaterih primerih zato predlagamo podroben pregled, kako določena tuja veleposlaništva zastopajo Slovenijo. V primeru, da je ne zastopajo primerno, predlagamo dogovor z državami, ki nas zastopajo korektno in kakovostno. Vsekakor pa bo nujno presoditi, ali vendarle za določena svetovna območja ne potrebujemo več lokacij za izdajo slovenskih vizumov ali celo veleposlaništev na novih, za gospodarsko sodelovanje perspektivnih območjih.

Vse poslovneže vabimo, da nas o težavah vaših tujih poslovnih partnerjev pri pridobivanju slovenskih vizumov obvestite na e-poštni naslov [info@gzs.si](mailto:info@gzs.si). O težavah bomo obvestili pristojne v državni upravi in zahtevali sistemsko odpravo tovrstnih ovir.

**Č. ODPRAVA OVIR ZA PODJETNIKE**

**10. Obrtniška zakonodaja**

GZS se je pri pripravi novega Obrtnega zakona (ObrZ) osredotočila na anomalije, ki bi nalagale dodatne administrativne ovire in stroške obrtnikom, podjetnikom, mikro in malim podjetjem, in sicer na področjih preširoke definicije obrti, avtomatskega vpisa nečlanov OZS v obrtniški register, nepotrebnega obrtniškega dovoljenja kot zgolj duplikata dokazila o poklicni usposobljenosti itn.

Nasprotujemo spreminjanju OZS v javno agencijo z monopolom za izdajo obrtnega dovoljenja, EU potrdil, za priznavanje poklicnih kvalifikacij tujim državljanom, za postopke v zvezi s prijavami začasnega poslovanja tujih fizičnih in pravnih oseb itn. Ne nasprotujemo pa ohranjanju formalnih poklicnih pogojev povsod, kjer gre za dejavnosti, ki so lahko nevarne za zdravje, premoženje ali okolje. Takšne dejavnosti morajo ostati regulirani poklici, tudi v industriji in velikih podjetjih.

GZS je svoje mnenje in predloge amandmajev novele ObrZ, ki niso v korist obrtnikom in podjetnikom, podala MGRT. Pričakujemo, da bo novela ObrZ v Državnem zboru RS sprejeta februarja.

**D. ODPRAVA TOGOSTI TRGA DELA**

**11. Reforma trga dela**

GZS je tudi v okviru Agende 46+ opozorila na bistvene odprte zahteve delodajalcev na področju reforme trga dela. Kot je znano, so bila pogajanja s socialnimi partnerji in vlado podaljšana. Stališče delodajalcev je bilo, da so dosežki pogajanj takšni, da gre bolj ali manj zgolj za kozmetične popravke in ne pravo vsebinsko reformo.

Odprte bistvene zahteve delodajalcev so:

- odprava kvot na zaposlovanje za določen čas,

- ukinitev odpravnine ob upokojitvi v celoti,

- nižja odmera nadomestil za bolniško odsotnost (od 80 odstotkov na 70 odstotkov),

- skrajšanje časa prejemanja nadomestila za bolniško odsotnost s 30 na 20 dni v breme delodajalca,

- uvedba čakalnih dni v primeru bolniške odsotnosti delavca,

- ukinitev dodatka za delovno dobo in uvedba možnosti za dodatek na stalnost (pri zadnjem delodajalcu),

- možnost zagotavljanja prevozov namesto povračila stroškov prevoza,

- možnost zagotavljanja tople malice namesto povračila stroška za malico,

- nižja enotna odpravnina v primeru odpovedi,

- nevštevanje odmora za malico v efektivni delovni čas.

**E. PODPORA INOVATIVNI DRUŽBI**

**12. Predlogi sprememb programa tehnološke politike Spirita**

GZS je na tem področju podala izhodiščna mnenja in pričakovanja, konkretne programske zahteve pa bo podala v naslednjih dneh. Izhodiščna mnenja in pričakovanja so naslednja:

* Nasprotujemo vključitvi področja tehnološkega razvoja v novo agencijo na način, ki se podreja dejavnostim turizma, ki s tehnološkim razvojem niso neposredno povezane.
* Distanciramo se od organiziranosti nove agencije SPIRIT, ki se oddaljuje od zahtev gospodarstva po proaktivni podpori tehnološkemu razvoju in inovativnosti.
* Zahtevamo nevtralno, avtonomno, strokovno, kadrovsko močno in investicijsko usposobljeno ustanovo, ki bo skupaj z drugimi stebri SPIRIT in ustanovami podpornega okolja (zbornicami) spodbujala in podpirala aplikativne raziskave, tehnološki razvoj in inovacije – vse do trga.
* Zahtevamo organiziranost in program za izvajanje tehnološke politike , ki bosta krepila vez med znanostjo in gospodarstvom in ki bo nosilce tehnološkega razvoja povezala doma in jih strokovno vpela v mednarodne povezav. Gospodarstvo mora imeti pri vodenje agencije ključno vlogo.
* Pri prehodu od subvencij k investicijskim naložbam mora agencija dobiti lastno kompetenco, lastno identiteto. Imeti mora 3-5-letni program, po katerem kreira in izvaja aktivnosti, v sodelovanju z gospodarstvom. Če tega ni, ni navezave na evropske zgodbe (Horizont 2020, JTI, Factories of the future , Evropski inštitut za inovacije in tehnologijo).
* Nujna je pravilna umestitev nove agencije, njenih nalog, kompetenc in pravih kadrov. Mora biti sposobna pravočasno prepoznavati priložnosti in jih podpreti s financiranjem. Biti mora sposobna horizontalnega povezovanja. Preseči mora modele spodbujanja tehnološkega razvoja s premalo, razdrobljenimi in zgolj s povratnimi sredstvi.
* Zagotavljati in nadzirati mora kvaliteto storitev drugih podpornih institucij na trgu. Ne sme jih izvajati sama. Sicer rezultatov ni.
* Zahtevamo kadrovsko kompetentno, strokovno, neodvisno in nevtralno izvajanje ukrepov

kohezijske politike s področij tehnološkega razvoja v okviru agencije SPIRIT.

**Kaj sledi v januarju in februarju?**

V preostanku meseca januarja in v februarju bodo v okviru Agende 46+poleg aktualnih in že omenjenih tematik prednostne naloge GZS:

* priprava seznama investicijskih projektov, ki bodo osnova za razvojni zagon slovenskega gospodarstva, skupaj s popisom ovir in rešitev,
* posvet in akcijski načrt (skupaj z ministrstvom za izobraževanje, znanost, kulturo in šport) za poklicno, strokovno izobraževanje, ki bo omogočilo boljše štipendiranje deficitarnih kadrov in ki bo zagotovilo gospodarstvu ustreznejše kadre z boljšim znanjem in strokovnimi kompetencami,
* izboljšanje komunikacijskega sistema za odpravo administrativnih in drugih ovir, s katerimi se soočajo podjetja.